Filip Jianu (22 de ani) excelează pe circuitul ITF, în ultima perioadă. Românul a avut diverse probleme medicale în 2023, din pricina cărora nu a putut evolua la nivelul dorit.
Filip, care în 2019 ocupa locul 5 la juniori, după semifinala de la Australian Open, revine acum în prim-planul tenisului românesc. Astăzi, 24 martie, el a câștigat cel de-al patrulea titlu ITF în acest an, pe zgura din Antalya, trecând cu 6-1 6-2 de austriacul Joel Schwaerzler (18 ani și locul 1 în ITF World Tennis Tour Juniors Rankings).
Jianu este momentan singurul din lume cu patru turnee câștigate și alte două finale disputate în 2024, la simplu, pe circuitul profesionist, la egalitate cu kazahul Dmitry Popko, conform freelancer-ului Daniel Radu.
Aceeași sursă mai notează faptul că acesta este de asemenea "tricolorul" în activitate cu cele mai multe titluri ITF (12), la egalitate cu Nicholas Ionel și românul cu cele mai multe ITF-uri cucerite în afara țării, în întreaga istorie, la egalitate cu Victor Crivoi.
Grație celor 15 puncte acumulate, jucătorul legitimat la C.S. Dinamo București va urca în jurul locului 291 ATP pe 1 aprilie și pe 162 în clasamentul sezonului regulat (ATP Race). Tot începând cu 1 aprilie, el va reveni în turneele Challenger, fie la Barcelona, fie la Barletta.